Nóg ŉ stroper agter traliesArgieffoto (Foto: Nel Botha/Pixabay) Isaac Sithlangu (42) is Donderdag in die Skukuza-streekhof skuldig bevind en 14 jaar tronkstraf opgelê vir stropery. Hy is met sy medebeskuldigde Abel Manyike aangekla, wat skuld beken het. Manyike is in Oktober 2022 gevonnis, sê Monica Nyuswa, woordvoerder van die Nasionale Vervolgingsgesag. Maroela Media het vroeër berig Sipho Titus Khoza is Vrydag in die dieselfde hof 52 jaar tronkstraf vir renosterstropery opgelê. Hy sal effektief 34 jaar uitdien, aangesien van die vonnisse gelyklopend uitgedien word. Sithlangu het ook skuld beken op aanklag van betreding van die wildtuin, sameswering om ŉ misdaad te pleeg, die onwettige besit van ŉ vuurwapen en ammunisie en besit van ŉ gevaarlike wapen. Hy het deur sy prokureur aan die hof gesê wildbewaarders was op 1 Augustus 2019 besig met hul daaglikse patrollie en was in ŉ helikopter in die Stolznek-gedeelte toe hy en Manyike opgemerk is. Hulle is betrap met ŉ vuurwapen, ammunisie en jagwapens en is in hegtenis geneem. Sithlangu is vrygelaat op borgtog en het daarna verdwyn, maar is weer in hegtenis geneem. Staatsaanklaer Lot Mgiba het ter verswaring van vonnisoplegging die ballistiese toetse aan die hof voorgehou wat onthul het dat die vuurwapen waarmee hy betrap is, gebruik sou word om renosters te stroop. Die NVG het die skuldigbevinding en vonnis verwelkom.